A BIZOTTSÁG 1146/2007/EK RENDELETE
(2007. október 2.)
a Közösség legrászorultabb személyeinek az intervenciós készletekből származó élelmiszerekkel történő ellátását célzó, a 2008-as költségvetési év terhére a tagállamoknak nyújtott támogatásra vonatkozó terv elfogadásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kijelölt szervezeteknek az intervenciós készletekből származó élelmiszerekkel a Közösség leginkább rászoruló személyei számára történő szétosztás céljából való ellátására vonatkozó általános szabályok megállapításáról szóló, 1987. december 10-i 3730/87/EGK tanácsi rendeletre (1) és különösen annak 6. cikkére,
tekintettel az euro bevezetésével kapcsolatos agromonetáris intézkedések megállapításáról szóló, 1998. december 15-i 2799/98/EK tanácsi rendeletre (2) és különösen annak 3. cikke (2) bekezdésére,
mivel:
(1)
A Közösség legrászorulóbb személyeinek az intervenciós készletekből származó élelmiszerekkel történő ellátására vonatkozó részletes szabályok megállapításáról szóló, 1992. október 29-i 3149/92/EGK bizottsági rendelet (3) 2. cikkének megfelelően a Bizottságnak el kell fogadnia egy, a 2008-as költségvetési évben rendelkezésre álló előirányzatokból finanszírozott elosztási tervet. Az említett tervben különösen meg kell határozni - az intézkedést alkalmazó minden egyes tagállamra vonatkozóan - az adott tagállam rendelkezésére álló, a terv rá vonatkozó részének végrehajtásához szükséges maximális pénzügyi forrásokat és az intervenciós hivatalok által tárolt készletekből kivonható termékek típusonkénti mennyiségét.
(2)
A 2008-as költségvetési évre vonatkozó terv által érintett tagállamok a 3149/92/EGK rendelet 1. cikkének megfelelően közölték a kért információkat.
(3)
A források elosztása során tekintettel kell lenni az eddigi tapasztalatokra, valamint arra, hogy a tagállamok milyen mértékben használták fel a megelőző költségvetési években részükre juttatott forrásokat.
(4)
A 3149/92/EGK rendelet 2. cikke (3) bekezdése 1. pontjának c) alpontja szabályozza az intervenciós készletekből ideiglenesen hiányzó egyes termékeknek a piacon történő megvásárlásához nyújtott támogatások odaítélését. Tekintettel arra, hogy az intervenciós hivatalok birtokában levő gabona-, soványtejpor- és rizskészletek jelenleg rendkívül korlátozottak, továbbá arra, hogy már intézkedéseket hoztak egyrészt a piacon történő értékesítésükről, másrészt a 3149/92/EGK rendelet alkalmazásával történő elosztásukról, valamint figyelembe véve, hogy 2007-ben egyáltalán nem tervezik az említett élelmiszerek beszerzését, helyénvaló odaítélni a fent említett támogatásokat, lehetővé téve a 2008-as költségvetési évre alkalmazandó terv végrehajtásához szükséges mennyiségű gabonaféle, sovány tejpor és rizs piacon történő megvásárlását.
(5)
A 3149/92/EGK rendelet 7. cikkének (1) bekezdése előírja azon termékek tagállamok közötti átszállítását, amelyek nem állnak rendelkezésre egy olyan tagállam intervenciós készleteiben, ahol azokra az éves terv teljesítése érdekében szükség van. A fentiekre tekintettel indokolt engedélyezni a 2008-as terv végrehajtásához szükséges, tagállamok közötti átszállításokat a 3149/92/EGK rendelet 7. cikkében meghatározott feltételek mellett.
(6)
A terv végrehajtása tekintetében a 2799/98/EK rendelet 3. cikkében említett meghatározó ügyleti tény az állami készletek kezelésére vonatkozó költségvetési év kezdő napjának felel meg.
(7)
A 3149/92/EGK rendelet 2. cikkének (2) bekezdésével összhangban a Bizottság a terv kidolgozásakor kikérte azon jelentősebb szervezetek tanácsát, amelyek közelebbről ismerik a Közösség legrászorulóbb személyeinek problémáit.
(8)
A Gabonapiaci Irányítóbizottság az elnöke által előírt határidőn belül nem nyilvánított véleményt,
ELFOGADTA EZT A RENDELETET:
1. cikk
Az élelmiszereknek a 3730/87/EGK rendelet szerinti, a Közösség legrászorulóbb személyei részére történő elosztását a 2008-as év tekintetében az e rendelet I. mellékletében meghatározott éves elosztási terv szerint kell végrehajtani.
2. cikk
Az 1. cikkben említett terv végrehajtásához szükséges gabonafélék, sovány tejpor és rizs piacon történő beszerzése céljából a tagállamoknak odaítélt támogatásokat a II. melléklet tartalmazza.
3. cikk
Az e rendelet III. mellékletben felsorolt termékek tagállamok közötti átszállítása a 3149/92/EGK rendelet 7. cikkében meghatározott feltételekkel engedélyezhető.
4. cikk
Az e rendelet 1. cikkében említett éves terv teljesítése tekintetében a 2799/98/EK rendelet 3. cikkében említett meghatározó ügyleti ténynek 2007. október 1. tekintendő.
5. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 2-án.